《莲竹鹤》
宋代·姚勉

莲为君子花，竹有君子操。
深衣古君子，清以仙自号。
徘徊莲竹间，似觉皆所好。
水边立良久，林外复高蹈。
翩然侧翅舞，意喜佳客到。
客家江南村，幽处着吟帽。
有莲环钓石，有竹近茶灶。
胎仙夜生子，并入平安报。
朅来踏京尘，久矣不闻耗。
今晨三君子，一见慰怀抱。
主人勿却客，借此日笑傲。

作者简介：姚勉（1216～1262），乳名二郎，学名冲，因避讳改名勉，字述之、成一，号蜚卿、飞卿，古天德乡（今江西宜丰县新庄镇）灵源村人。宋嘉定9年（1216）生，初生时，曾被弃之山野雪地，故其成年后自号“雪坡”以志不忘。